נושא הדף: תפילה, תפילת מנחה וערבית

מחבר: יעקב חזן

כיתות יעד: י-יב ועל תיכוני

**🙢 תפילת מנחה 🙠**

**מדוע תפילת מנחה נקראת כך?**

ואם תאמר בגלל שקורבן מנחת התמיד של בין הערביים קרב בזמן תפילת מנחה, אזי יש להקשות הרי גם בשחר יש מנחה של תמיד של שחר  וכן קריבה בשחר מנחת חביתין של כהן גדול?

**התוספות** (פסחים קז. ד"ה סמוך) מתרץ שלתפילת השחר יש שם אחר "שחר" ולכן לא קוראים לתפילת השחר "מנחה". ולתפילת בין הערביים נותר השם "מנחה". תירוץ נוסף מובא בתוספות כתוב בברכות (ו:) הוי זהיר בתפילת המנחה שאף אליהו לא נענה אלא בתפילת המנחה. ובשעת הקרבת המנחה של הקרבן שאליהו הקריב אז הוא נענה ולכן קוראים לתפילה בזמן בין הערביים תפילת מנחה שאז היה שעת רצון.

**אבודרהם** (בהגהות על הגמרא) תירץ שאדם נברא ביום השישי בשעה עשירית ביום ואז חטא. וכך כתוב "וישמעו את קול ה' אלהים מתהלך בגן לרוח היום ויתחבא האדם ואשתו" (בראשית ג, ח) ואונקלוס תירגם לרוח היום = למנח יומא. כלומר זמן שהשמש הולך למנוחתו למערב. ולכן התפילה בזמן הזה נקראת תפילת מנחה (אשל אברהם בסי' רלב).

**הירושלמי** (ברכות פ"ד ה"א) מסביר בשם רבי יוסי שלא הוקשה תפלת המנחה לתמיד של בין הערבים אלא לזמן הקרבת הקטרת (שזמנה אחר הקרבת תמיד של בין הערבים, לפי פני משה), לפי הפסוק "תכון תפילתי קטרת לפניך משאת כפי מנחת ערב".

**🙢 תפילת ערבית 🙠**

**מדוע תפילת ערבית מתחילה בפסוק "והוא רחום יכפר עוון" ?**

בתפילת ערבית תיקנו לומר והוא רחום יכפר עוון לפי שבשחרית ומנחה יש תמידין שמכפרין אבל ערבית שאין תמיד לכפר תקנו לומר "והוא רחום". ויש מפרשים לפי שנהגו ללקות ערבית, לאחר שחטאו כל היום ובמלקות מתכפר להם, ונהגו לומר אחר המלקות והוא רחום (טור בס' רלז) ולכן גם כיום שלא נהגו ללקות ממשיכים לומר והוא רחום. טעם נוסף מביא הבית יוסף בשם הכלבו (ס' כח) משום שכתוב במדרש תנחומא (פנחס אות יג) לעולם לא לן אדם בירושלים ובידו עוון, שתמיד הבוקר מכפר עוונות הלילה ותמיד הערב מכפר עוונות היום, ולכן תקנו ערבית ושחרית לחלות פני המקום שיכפר עוונותינו יומם ולילה. בתפילת שחרית אנו אומרים "הוא רחום" פעמים: בסדרי קדושה (ובא לציון) ותקנו לומר גם בפסוקי דזמרה (בשחרית לפני אשרי יושבי ביתך) בשביל תפילת ערבית בליל שבת שאין אנו אומרים אותו לפי **שאין** איברי תמיד הערב קרבים בליל שבת ככתוב "עולת שבת בשבתו" ולא עולת חול בשבת וכן ביו"ט.